Baránik, Alojz, poslanec NR SR (2017-10-18):
Ďakujem pekne za slovo. Ja tu mám trochu unikátne postavenie, lebo som tu, myslím si, v tejto rozprave za opozíciu asi jediný advokát, ktorý má nejaké skúsenosti aj v nejakom medzinárodnom prostredí, má skúsenosti aj v súvislosti s úsilím o získanie klienta v medzinárodnom prostredí a viem, že čo to obnáša, aj keď, samozrejme, nemám žiadne skúsenosti s tým, ako sa získavajú klienti v oblasti štátnej správy na Slovensku, a preto sa musím živiť tým, že sedím tu v parlamente, takpovediac. Chcel by som avšak povedať v tej súvislosti zopár poznámok k niektorým faktickým veciam, pokiaľ ide o to, že čo sa tu stalo a čo sa s tým dá robiť. Ide o to, že ako pán minister, tak aj ostatní dosť husto zahmlievajú a až klamú ohľadom týchto dvoch vecí, to znamená, že čo sa tu stalo a čo sa s tým dá robiť. Je tu niekoľko veľmi závažných nepresností. V prvom rade to, keby sme aj pripustili, že bola prijateľná podielová odmena vôbec, že sa na to pristalo, tak ako to tu pán Kondrót vysvetľoval, že akí sú hlupáci tí, ktorí nesúhlasia s podielovou odmenou, dosiahli by sme oveľa lepšieho výsledku, keby sa o to, aká vysoká tá podielová odmena má byť, keby sme sa k nemu dopracovali na základe nejakej súťaže a tým myslím čestnej súťaže. Nie súťaže medzi tromi vyhlásenými korupčnými subjektami, ktoré sú všetky tri napojené na stranu SMER a vopred sa dohadujú, že ktorý zoberie ktorý kšeft. Čiže nie tak, ale reálne súťaž, to znamená, že by sa zobrali renomované kancelárie, nie niekto, kto je kamarát, ako niekto, koho jediná kvalifikácia je to, že je kamarát s pánom Počiatkom a podobní, alebo že je kamarát s pánom Ficom a podobní. A keby sa zobrali renomované kancelárie a medzi tými čo i len tromi by sa vytvorilo naozaj súťažné prostredie, tak potom by sme videli, že by sme sa dopracovali k tomu, o čom sa tu dávno hovorí, že by to malo byť možnože 1 % alebo ešte podstatne menej, že by sa tá odmena vytvárala úplne inak. Podotýkam na rozdiel o tých, ktorí tu hovorili, že je to normálna odmena a že toľkoto stoja advokáti, podotýkam, že najväčšou kanceláriou právnickou na Slovensku je Allen & Overy, ktorej celoročný obrat bol za minulý rok, bol okolo 9 mil. eur, a je to kancelária, ktorá má, ja neviem, možno 100 advokátov tu, alebo minimálne v takom počte na veciach na Slovensku pracujú. Tak si myslím, že je málo pravdepodobné, že by polovica ich tržby bola tvorená jednou transakciou, tak ako sa to tu naznačuje. Oveľa viacej mne ako osobe, ktorá sa pohybuje v tomto prostredí, mi pripadá pravdivé to, čo povedal kolega Dr. Kubina, že odmena za takýto výkon by sa pohybovala hlboko pod miliónom, možnože by bola, každopádne, že by bola v rade státisícov. Čiže tu sa stala základná chyba a príčinou toho, že sa takáto chyba mohla stať, je to, že tu sa pod ochranou vládnucej garnitúry pácha trestná činnosť. To znamená, že títo aktéri tohto všetkého vedeli, že sa im nič nemôže stať, že nepríde polícia, že nepríde pán Čižnár ani pán Šufliarsky, ani pán Kováčik, že neprídu za nimi a nepoklepú im po pleci, že, moment, pôjdete s nami alebo toto nám vysvetlite. Nič také sa nestalo a oni to vedeli, že sa to nestane. Takže na tomto je to celé založené. A teraz by som povedal pár slov o tom, že čo by sa malo stať. Všetci veľmi mlžia o tom, ako znejú ustanovenia Obchodného zákonníka, ktoré sa týkajú zodpovednosti štatutárov a členov dozornej rady v súvislosti s výkonom ich funkcie. Paragraf 193 Obchodného zákonníka hovorí ale jasne, tieto osoby zodpovedajú celým svojím majetkom za riadny výkon svojej funkcie a nemôžu sa z tejto svojej zodpovednosti vyviniť inak ako tak, že preukážu, že ani pri všetkom úsilí, ktoré mohli vynaložiť, nemohli spoločnosti zadovážiť menšiu škodu, že nemohli zabrániť výskytu tej škody. Teraz mi povedzte, ako títo závažní páni, pán Bačík a ostatní, ako budú preukazovať, že nemohli pri všetkom úsilí zariadiť to, aby bola ozajstná súťaž medzi advokátskymi kanceláriami o takto veľkú zákazku, keď je úplne zjavné, keď významní advokáti alebo manažéri veľkej advokátskej kancelárie jasne dávajú najavo, že by vykonali túto službu o dva rady, za o dva rady nižšiu odmenu, ako je tá, o ktorej hovoríme. Čiže my sa pýtame, kde je postihovanie týchto ľudí? No nikde. Zase takisto, ako neexistuje trestnoprávny postih, tak neexistuje ani obchodnoprávny postih. Prečo? Pretože je to jedna banda všetko, to je proste organizovaná zločinecká skupina, ktorá takto funguje. Tunák nám pán minister hovoril, maľuje nám tu ružové obrázky o tom, že ako on zasiahol, všetko urobil. No jasné. Pri tých prachoch, ktoré sa tam rozdelili na všelijakých províziách nepochybne, tak komu by sa chcelo chodiť do roboty? Takže chcem na toto všetko poukázať v tej perspektíve, že niekto sa nám tu snaží vytrieť zrak, a pritom s tým si dovolím aj polemizovať, s tým, čo už tu bolo povedané aj zo strany opozície, nie je pravda, že potrebujeme nové nejaké predpisy právne na to, aby sa niečomu takémuto predchádzalo. Nie je to vôbec pravda. My potrebujeme, aby sa dodržiavali súčasné predpisy. Pretože každý predpis je možné porušiť a oni ho aj budú porušovať. Veď na to sú tu. Keď si spomenieme napríklad to, ako ten istý minister, ktorý zodpovedá za toto, to znamená minister Počiatek, keď bol minister financií, tak ako sme už o tom dávno písali, ten dokázal zaplatiť 15 mil. eur za prehratú arbitráž, a pritom tí, ktorí tú arbitráž vyhrali na tej druhej strane, tí si zobrali len 3 mil. Čiže toto nie je nejaký exces, to je štandard toto. A tí, čo nám tu hovoria o tom, že, jaj, to bol omyl, hneď, ako sme sa dozvedeli o tomto, sme zasiahli. No nie, ako sa oni dozvedeli, ako sme sa my dozvedeli, vtedy zasiahli, keď bol z toho škandál. Keby sa to náhodou stalo, že by si toto nikto nevšimol, tak 64 mil. odíde, alebo možno viac, alebo o niečo menej, kľudne odíde a je to úplne všetko v pohode. Čiže toto je prax tejto zločineckej skupiny. A to, čo nám tu hovorila koalícia, to je všetko len na vytretie zraku. A keď chcú dokázať, že to tak nie je, chcem vidieť tie žaloby na tých štatutárov a na členov dozornej rady podľa Obchodného zákonníka o nahradenie škody, ktorú spôsobili tým, že konali v rozpore so zákonom navyše a tým spôsobili spoločnosti MH Manažment takto vysokú škodu. Ďakujem. (Potlesk.)